‘நம்மால் நமக்கு விருப்பமான அரசாங்கத்தைத் தேர்ந்தெடுக்க முடிவதில்லை. இணக்கமான ‘பாஸ் ‘சைத் தேர்ந்தெடுக்க முடிவதில்லை. விமானத்தில், ரயிலில், விருப்பமான இருக்கையைத் தேர்ந்தெடுக்க முடிவதில்லை. அவ்வளவு ஏன். நான் வாங்கி வரும் வாழைப்பழங்கள் மட்டும் மறுநாளே கறுத்து விடுகின்றன. அதைக் கூட நம்மால் தெரிவு செய்ய முடிவதில்லை. எப்படிச் சாவது என்பதையா தீர்மானித்து விடமுடியும் ? ‘ என்றேன். அவர் ஓஹ்ஹ்ஹோ என்று உரக்க சிரித்தார். அடுத்த வரிசைகளில் கண்மூடிப் பிரார்த்தித்துக் கொண்டிருந்தவர்கள் திரும்பிப் பார்த்தார்கள். அசம்பாவிதமான நேரத்தில் என்ன சிரிப்பு வேண்டிக் கிடக்கிறது என்று அவர்கள் முகத்தில் எழுதி ஒட்டியிருந்தது.. ஓசியில் கிடைக்கிறது என்பதால் நிறையத் தண்ணி போட்டுவிட்டான்கள் போலும் என்று நினைத்திருப்பார்கள்.